b'\n_START_ARTICLE_\nPark voja\xc5\xa1ke zgodovine Pivka\n_START_PARAGRAPH_\nPark voja\xc5\xa1ke zgodovine Pivka je muzejska ustanova v Pivki, ki se ukvarja z ohranjanjem in predstavljanjem voja\xc5\xa1ko-zgodovinske dedi\xc5\xa1\xc4\x8dine s poudarkom na voja\xc5\xa1ki tehniki. Park se nahaja v kompleksu nekdanje italijanske in kasneje jugoslovanske voja\xc5\xa1nice ter vklju\xc4\x8duje bli\xc5\xbenjo utrdbo Alpskega zidu, do katere vodi tematska u\xc4\x8dna pot._NEWLINE_Trenutno poteka celovito urejanje parka s sofinanciranjem Evropskega sklada za regionalni razvoj, v ta namen je dr\xc5\xbeava na Ob\xc4\x8dino Pivka, ki je ustanoviteljica parka, prenesla lastni\xc5\xa1tvo zemlji\xc5\xa1\xc4\x8d in stavb kompleksa. Upravitelj parka je ob\xc4\x8dinski Zavod za turizem Pivka._NEWLINE_Nosilna zbirka muzeja je nacionalna tankovsko-artilerijska zbirka z eksponati - oklepnimi in drugimi voja\xc5\xa1kimi vozili iz druge svetovne, hladne in slovenske osamosvojitvene vojne. Najve\xc4\x8dja atrakcija je jugoslovanska diverzantska podmornica P-913 Zeta, ki je bila v Slovenijo pripeljana in restavrirana po zamisli nekdanjega admirala Marjana Poga\xc4\x8dnika. Park predvsem na ra\xc4\x8dun podmornice letno obi\xc5\xa1\xc4\x8de 25.000 obiskovalcev.\n_START_SECTION_\nZgodovina\n_START_PARAGRAPH_\nZa\xc4\x8detki Parka voja\xc5\xa1ke zgodovine Pivka segajo v leto 2004 ko je bila med Ministrstvom za obrambo in ob\xc4\x8dino Pivka podpisano pogodba s katero so nekdanji voja\xc5\xa1ki objekti v Pivki pre\xc5\xa1li v last ob\xc4\x8dine Pivka. Ob\xc4\x8dina Pivka se pri tem zave\xc5\xbee da bo zapu\xc5\xa1\xc4\x8dene objekt obnovila ter v njih uredila voja\xc5\xa1ki muzej z obse\xc5\xbeno zbirko oklepnih, artilerijskih in ostalih voja\xc5\xa1kih sredstev. Septembra 2006 je bil odprt prvi paviljon s tankovsko-atilerijsko zbirko. V letu 2007 se muzejska zbirka \xc5\xa1e raz\xc5\xa1iri, z denarjem iz evropskih sredstev je obnovljen objekt komanda ter okolica muzeja. Septembra istega leta pride do uprizoritve spopada med zavezni\xc5\xa1ko in nem\xc5\xa1ko vojsko. Uprizoritev v muzej privabi ve\xc4\x8d tiso\xc4\x8d obiskovalcev, do podobnih uprizoritev prihaja tudi v naslednjih letih (Festival voja\xc5\xa1ke zgodovine). Aprila 2011 je zbirka v muzeju obogatena z nekdanjo jugoslovansko diverzantsko podmornico P-913, ki jo je muzeju podarila \xc4\x8crna gora. Leta 2012 Slovenska vojska muzeju preda helikopter Gazela TO-001, ki ga je Teritorialna obramba zaplenila Jugoslovanski ljudski armadi ob osamosvojitvi leta 1991. Helikopter je izrednega pomena za slovensko letalsko in voja\xc5\xa1ko zgodovino saj je bilo prvo zra\xc4\x8dno plovilo Teritorialne obrambe predhodnice Slovenske vojske. Istega leta muzej obi\xc5\xa1\xc4\x8de preko 25.000 obiskovalcev zato za\xc4\x8dnejo v muzeju razmi\xc5\xa1ljati o preureditvi muzeja. Preureditev zajema obnovo vseh objektov, izgradnjo novega paviljona, ureditev parkiri\xc5\xa1\xc4\x8d ter raz\xc5\xa1iritev zbirke. 2013 v muzej prispe letalo F-84G Thunderjet, ki ga je v petdesetih letih prej\xc5\xa1njega stoletja dobila Jugoslavija kot zavezni\xc5\xa1ko voja\xc5\xa1ko pomo\xc4\x8d, naslednje leto se letalu pridru\xc5\xbei \xc5\xa1e jugoslovansko juri\xc5\xa1no letalo OREL/IAR93 VULTUR. V letu 2013 muzej z vsemi pripadajo\xc4\x8dimi zemlji\xc5\xa1\xc4\x8di dokon\xc4\x8dno pride v last ob\xc4\x8dine Pivka. Septembra 2015 je zaklju\xc4\x8dena prva faza ureditve kompleksa Parka voja\xc5\xa1ke zgodovine. Odpre se nov paviljon z zbirko Pot v samostojnost v kateri je poudarek na osamosvojitveni vojni leta 1991.'